Salad Factory เชนร้านสลัด ที่เคยเหลือพนักงาน 1 คน
“ผมอยากมีร้านสลัด ที่แม้แต่คนไม่ชอบกินสลัดก็อยากแวะเข้ามา”  ประโยคนี้เป็นความต้องการของ คุณปิยะ ดั่นคุ้ม หรือ กอล์ฟ   เจ้าของ Salad Factory ร้านสลัดที่กำลังมาแรงในตอนนี้ 
13 ก.ย. 2562

Salad Factory เชนร้านสลัด ที่เคยเหลือพนักงาน 1 คน / โดย ลงทุนแมน
“ผมอยากมีร้านสลัด ที่แม้แต่คนไม่ชอบกินสลัดก็อยากแวะเข้ามา”
ประโยคนี้เป็นความต้องการของ คุณปิยะ ดั่นคุ้ม หรือ กอล์ฟ  
เจ้าของ Salad Factory ร้านสลัดที่กำลังมาแรงในตอนนี้
จุดเริ่มต้นของเรื่องราวทั้งหมด 
เกิดเมื่อสมัยคุณกอล์ฟเรียนปริญญาโทที่เมืองนอก
เขาได้มีโอกาสทำงานพิเศษที่ร้านอาหาร 
โดยเริ่มตั้งแต่ การเป็นเด็กล้างจาน จนกระทั่งมาเป็นผู้จัดการร้าน
ซึ่งทำให้เขาสังเกตเห็นว่า วัตถุดิบคุณภาพดีๆ ราคาแพงๆ 
ที่ร้านสั่งซื้อนั้น หลายอย่างมาจากประเทศไทย
มันทำให้เขารู้สึกแอบเจ็บใจว่า ทำไมวัตถุดิบดีๆ จากเมืองไทยถึงส่งออกเมืองนอกหมด 
ทำไมคนไทยไม่เคยมีโอกาสได้ทานของดีแบบนี้เลย
พอเขากลับประเทศไทย ซึ่งเป็นช่วงที่เทรนด์รักสุขภาพกำลังมา 
เขาพบว่า ยังมีคนบางกลุ่มที่อยากมีสุขภาพดี อยากทานอาหารที่มีประโยชน์
แต่ไม่ชอบทานผัก
เมื่อเขาเห็นช่องว่างของความต้องการนี้
บวกกับต้องการเห็นคนไทยได้ทานอาหารที่มีคุณภาพ ในราคาเข้าถึงง่าย
จึงได้ชวนเพื่อนอีกสองคนมาเปิดร้าน Salad Factory 
คอนเซ็ปต์ของ Salad Factory คือ โรงงานเพื่อสุขภาพที่ทำให้คนทานผักมากขึ้น
อย่างไรก็ตาม เมื่อผ่านไปเพียงหนึ่งเดือน ร้านก็เจอมรสุม
 
หุ้นส่วนของเขาขอถอนตัว เนื่องจากต้องไปดูแลกิจการครอบครัวแทน
ทำให้พนักงานต่างกังวลว่าร้านมีปัญหา จึงต่างพากันลาออก
สุดท้ายแล้ว ก็เหลือเพียงคุณกอล์ฟกับพนักงานล้างจานอีกหนึ่งคน..
ทำให้เขาต้องทำหน้าที่ทุกอย่างเอง 
ตั้งแต่ เป็นพ่อครัว คนเสิร์ฟ คุยกับลูกค้า เปิด-ปิดร้าน
แต่เนื่องจากมีครอบครัวของเขาคอยเป็นกำลังใจ และช่วยเป็นพนักงานที่ร้านให้
ร้านจึงสามารถผ่านนานาปัญหามาได้
จากเดิมที่ไม่ค่อยมีคนเข้าร้าน กลับกลายเป็นต้องต่อคิวเข้าร้าน และได้ขยายสาขาเพิ่ม 
ปัจจุบันร้านมีอยู่ 6 สาขา ได้แก่ สาขาบีไฮฟ เมืองทองธานี, โรบินสัน ศรีสมาน, เดอะ คริสตัล เลียบทางด่วนรามอินทรา, เดอะ คริสตัล เอสบี ราชพฤกษ์, เมกาบางนา และเสนาเฟส เจริญนคร
โดยมีเมนูอาหารกว่า 200 เมนู ครอบคลุมคนทุกกลุ่ม
ผลประกอบการของ Salad Factory
ธุรกิจร้านอาหาร
(บริษัท สลัดแฟคทอรี่ เมืองทองธานี จำกัด และบริษัท สลัดแฟคทอรี่ เรสเตอรองท์ จำกัด) 
ปี 2560 มีรายได้ 6.6 ล้านบาท กำไร 1.2 ล้านบาท
ปี 2561 มีรายได้ 76.4 ล้านบาท กำไร 5.3 ล้านบาท
ธุรกิจบริการด้านการจัดเลี้ยงนอกสถานที่
(บริษัท สลัดแฟคทอรี่ อาร์บีเอส จำกัด)
ปี 2560 มีรายได้ 0.9 ล้านบาท กำไร 0.4 ล้านบาท
ปี 2561 มีรายได้ 28.9 ล้านบาท กำไร 4.4 ล้านบาท
เห็นได้ว่า เพียงปีเดียว รายได้ก็โตอย่างก้าวกระโดด
เหตุผลนอกจากเทรนด์สุขภาพ ที่มีคนสนใจอาหารเพื่อสุขภาพมากขึ้น
ก็คงเป็นการบอกปากต่อปากของลูกค้า
แม้ว่าร้านจะไม่ได้ทุ่มลงทุนโฆษณา 
โดยใช้เพียง Facebook ในการประชาสัมพันธ์ลูกค้า
แต่ด้วยรสชาติ คุณภาพของอาหาร และปริมาณที่คุ้มค่าราคา
เมื่อลูกค้าเข้ามาทานอาหารที่ร้าน จึงเกิดความประทับใจ 
ก็เลยบอกต่อๆ กัน และชวนคนรู้จักไปทานด้วย
ถึงแม้ปัจจุบัน จะมีร้านสลัดเปิดใหม่มากมาย แต่ Salad Factory
ก็ชูจุดเด่น ด้านร้านอาหารเพื่อสุขภาพที่มีมากกว่าแค่การทานผัก
โดยฉีกเมนูผักเดิมๆ นำผักชนิดต่างๆ มาประกอบกับเมนูอื่นๆ 
ที่ไม่ใช่แค่การนำผักสลัดมาคลุกกับน้ำสลัดเท่านั้น
นอกจากนี้ คุณกอล์ฟยังเน้นรับผักออแกนิก จากฟาร์มที่เจ้าของลงมือทำเอง 
และมีความรู้เรื่องการปลูกผักเป็นอย่างดี
เพื่อให้มั่นใจว่า ลูกค้าจะได้อาหารที่มีคุณภาพจริง
จากจุดเริ่มต้นเล็กๆ ภายในใจของคุณกอล์ฟ จนกระทั่งได้เปิดร้านอาหารเล็กๆ 
และกลายมาเป็นร้านสลัดชื่อดัง
การผ่านเรื่องทั้งหมดมา คงไม่ใช่เพียงโชคช่วย
แต่ต้องอาศัยความพยายาม ในการต่อสู้กับปัญหาต่างๆ
และก็ไม่ใช่เพียงความพยายาม
แต่ต้องอาศัยมุมมองที่มองเห็นในสิ่งที่คนต้องการ
ในวันที่ “สลัดผัก” อาจเป็นของน่าเบื่อสำหรับใครบางคน
จนต้องเป็นแค่เมนูประกอบร้านอาหาร
มาวันนี้ สลัด ได้มีผู้มองเห็น นำเสนอเป็นเมนูหลัก
ถ้าผู้มองเห็นคนนั้นทำอย่างตั้งใจ และจริงใจ
สุดท้ายก็จะประสบความสำเร็จเหมือน Salad Factory..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี 
โหลดเลย 
----------------------
References
-
-
-
-กรมพัฒนาธุรกิจการค้า